РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/204-21

31. мај 2021. године

Б е о г р а д

ЗАПИСНИК

16. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 21. МАЈА 2021. ГОДИНЕ

 Седница је почела у 10 часова и 3 минута.

 Седницом је председавао Верољуб Арсић, председник Одбора.

 Поред председника, седници су присуствовали чланови Одбора: Весна Стамболић, Снежана Петровић, Наташа Љубишић, Зоран Томић, Ана Белоица, Угљеша Марковић и Војислав Вујић.

 Седници су присуствовали заменици чланова Одбора: Мирела Раденковић (заменик члана Одбора Александре Томић), Гојко Палалић ( заменик члана Драгомира Карића), Бранимир Јовановић (заменик члана Јасмине Каранац), Адријана Пуповац (заменик члана Одбора Оливере Недељковић), Милош Банђур (заменик члана Одбора Крсте Јањушевића­) и Мина Китановић (заменик члана Одбора Илије Животића, заменика председника Одбора).

 Седници нису присуствовали чланови Одбора: Тихомир Петковић, Ивана Поповић и Снежана Пауновић, нити њихови заменици.

 Седници је, на позив председника, присуствовао помоћник министра привреде Душан Вучковић.

 На предлог председника, Одбор је једногласно утврдио следећи

Д н е в н и р е д

 1. Разматрање Предлогa закона о заштити пословне тајне у начелу, који је поднела Влада (број 011-801/21 од 7. маја 2021. године).

 Пре разматрања тачака утврђеног дневног реда, Одбор је једногласно усвојио записник 14. седнице Одбора.

Прва тачка: **Разматрање Предлога закона о заштити пословне тајне, у начелу**

 У уводним напоменама, Душан Вучковић, помоћник министра привреде, истакао је да је важећи закон из 2011. године је усклађен са директивом ЕУ која се бави правом интелектуалне својине. Пословна тајна садржи одређене информације које су битне у заштити права интелектуалне својине. Заштита права интелектуалне својине се пружа кроз патенте, дизајн и ауторска права. 2016. године је донета директива ЕУ о заштити неоткривених знања, искустава и пословних информација од незаконитог стицања, коришћења и откривања. Потреба за доношењем овог закона о заштити пословне тајне је потреба да се прецизирају одређене дефиниције и појмови, јер су одредбе биле непрецизне. Главни циљ је хармонизација домаћег права са правом ЕУ. Има неколико новина, појачана је грађанско правна одговорност онога за кога се сумња да повређује пословну тајну, проширени су појмови и дате јасне дефиниције шта се сматра законитим, а шта незаконитим прибављањем и који су изузеци кад се откривање пословне тајне неће сматрати незаконитим. Овај закон увео је у процес заштите пословне тајне научно-истраживачке институције и удружења грађана. Раније се штитила комерцијална активност код оних који производ производе. Информације које научни институти размењују са привредним субјектима и са институцијама нису биле заштићене као пословна тајна. Пословна тајна је јако битна у поступку пријаве за заштиту патента. Министарство привреде је од октобра прошле године први пут добило надлежност за заштиту пословне тајне. Због пандемије корона вируса, овај закон је био нешто дуже у процедури. Истакнута је појачана грађанско-правна заштита држалаца пословне тајне, као и повећана одговорност. У важећем закону су кратки рокови за подношење тужбе за повреду пословне тајне. Шест месеци је био субјективни рок, а три године објективни рок после кога се није могла подносити тужба. Сада су рокови повећани на једну годину и 5 година, чиме је повећана сигурност држаоцима пословне тајне. Уведена је новина да држалац пословне тајне може да тражи, уколико роба садржи пословну тајну, да се повуче са тржишта, као и сви други документи, електронске датотеке и да се врати држаоцу. Поред уништења, може да се преда и у добротворне сврхе, да би се избегло самоуништење. Уведене су прецизније информације шта се сматра незаконитим стицањем информација. Уколико у току производње произвођач на законит начин дође до резултата који садрже пословну тајну, то се неће сматрати незаконитим начином прибављања пословне тајне. Овај закон ће обезбедити шири круг лица против који се може поднети тужба, као што су лица која пружају услуге лицима који незаконито прибављају и откривају или користе производ који у себи садржи пословну тајну. Одређени изузеци који се неће сматрати незаконитим откривањем тајне, предвиђени су чланом 17. Предлога закона. То су новинари који објављују пословне тајне кроз своја истраживања, а у циљу доступности информација јавности и слободи информисања; адвокати у процесу заступања клијената; запослени који су принуђени да открију пословну тајну свом синдикалном представнику у поступку заступања у дисциплинском поступку или неком преговору са послодавцем. Одредба да новинари неће грађанско правно одговарати за штету коју проузрокују држаоцу пословне тајне, одложена је до приступања Србије ЕУ. Остале одредбе члана 17. Предлога закона, које се тичу изузетака, примењиваће се када закон ступити на снагу 8 дана од дана објављивања у „Службеном гласнику РС“.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

* да ли је предуслов за заштиту пословне тајне да правно лице мора јасно да дефинише и обележи документацију за коју сматра да је пословна тајна;
* да ли запослени треба да потписују у уговору о раду клаузулу о заштити података;
* да ли синдикални представник као запослени има обавезу да чува пословну тајну;
* ко процењује да ли доступност поверљиве информације спада у истраживачко новинарство или може бити злоупотребе информација која може да угрози целу компанију.

 Изнет је став да се озбиљност пословног света огледа у заштити пословних информација и чувању пословне тајне. У банкарско-финансијском сектору запослени имају податке о привреди, физичким лицима, финансијском статусу и уколико не знају да сачувају пословну тајну, то представља проблем. Одредбе о санкционисању нас обавезују на коректан пословни однос, да се пословна тајна не би кршила. Изнето је мишљење да успех сваког човека и компаније зависи од чувања пословне тајне.

 У одговору на постављена питања, Душан Вучковић, помоћник министра привреде, изнео је да је један од битних елемената пословне тајне је да држалац информација предузме разумне мере да би заштитио те пословне информације. Мере су: означавање документа термином пословна тајна, израда правилника о пословној тајни, ограничење приступа, и физичког и електронског, датотекама и објектима, материјалима и закључење уговора о поверљивости. Клаузулом о поверљивости се штити пословна тајна и свако ко потпише уговор о раду, а прекрши клаузулу о поверљивости, одговараће за штету по тужби. Знање штитимо превасходно чувањем пословне тајне. Инвестиције су скупе, а то је знање, омогућава се боља конкуретност на тржишту. Уведене су, поред привредног преступа, прекршајне санкције за физичка лица. Суд је тај који процењује да ли је у истраживачком новинарству дошло до злоупотребе поверљивих информација и у судском поступку се доказује да информације нису од јавног значаја. Суд има инструменте забране и наплате штета.

 Изнето је запажање да је законодавац мислио и на интересе запослених, када је чланом 17. Предлога закона предвидео могућност да запослени открије пословну тајну свом синдикалном представнику. Синдикални представник који сазна пословну тајну од запосленог, ту тајну може користити само у оквиру компаније, али не и изван.

 Изнет је став о слободи медија и информисања и која је информација од јавног значаја, осим ако држава то не финансира или је у власништву института.

 Раније су привредни субјекти имали своје институте у оквиру којих су обављали своје делатности. Систем заштите података је био идеолошки, све је било тајно, али је друштво изашло из тог система и напредовал. Закон је дуго дорађиван. Изнето је мишљење да је Министраство озбиљно ушло у анализу ефеката овог закона. Није било довољно инвеститора, а млади људи са завршеним факултетима су одлазили у иностранство јер наша привреда није имала своје научно истраживачке институте који би стимулисали људе да остану у тим организационим јединицама инвеститора. Један од мотива инвеститора је да започну своју научно истраживачку делатност на територији Србије јер сад постоји правни оквир да резулати њихових истраживања буду заштићени законом.

 У дискусији су учествовали Верољуб Арсић, Снежана Петровић, Војислав Вујић, Адријана Пуповац, Весна Стамболић и Душан Вучковић.

 Одбор је, у складу са чланом 155. став 2. Пословника Народне скупштине, одлучио једногласно да предложи Народној скупштини да прихвати Предлог закона о заштити пословне тајне, у начелу.

 Седница је закључена у 10 часова и 42 минута.

Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић